text: बसपा अध्यक्ष मायावती ने कहा, ‘सपा सरकार और उसके मुखिया को जनता को बताना चाहिए कि क्या वह इतने दर्दनाक और जघन्य अपराध में महिलाओं की गरिमा को वापस लौटा सकते हैं।’ उन्होंने आरोप लगाया कि राज्य में पूरी तरह जंगल-राज है और आपराधिक तत्व आजादी से घूम रहे हैं। घटना को बर्बरतापूर्ण बताते हुए कांग्रेस ने कहा कि राज्य सरकार को मामले में निर्णायक कार्रवाई करनी चाहिए। कांग्रेस के मुख्य प्रवक्ता रणदीप सुरजेवाला ने कहा, ‘सपा और अखिलेश सरकार इस पर क्या करने जा रही है? कृपया निर्णायक कार्रवाई कीजिए और जल्द से जल्द अपराध करने वालों को सजा दी जाए।’ लखनऊ में उत्तर प्रदेश सरकार के आधिकारिक प्रवक्ता ने कहा कि पांडा और डीजीपी घटनास्थल से तलाशी अभियान पर नजर रखेंगे। मुख्यमंत्री ने इन अधिकारियों को बुलंदशहर पहुंचने का निर्देश दिया है। वे विशेष दलों के तलाशी अभियान पर नजर रखेंगे। डीजीपी ने ट्वीट किया, ‘बुलंदशहर की भयावह घटना एक चुनौती है। सारे संसाधन लगा दिए गए हैं। उपयोगी सुराग खोजे जा रहे हैं।’